
n ultimii ani — după Congresul al IX-lea al Institutului Internaţional de 

Teatru — pe întreg globul se sărbătorește, la 27 martie, Ziua Mondială a 

Teatrului. Această manifestare este o dovadă dintre cele mai elocvente a 
spiritului de solidaritate al oamenilor de diferite concepţii și tendinte, a dorinţei 
lor de pace şi înțelegere. Şi mai înseamnă recunoașterea teatrului drept o forţă 
activă în serviciul progresului. 

Teatrul marilor idei şi idealuri a avut întotdeauna darul miraculos de a ne 
propulsa în mijlocul unor întîmplări şi de a ne impiedica să ignorăm cauzele și con- 
secințele lor, fiind un imbold la participare și responsabilitate. (Nu spunea oare 
Shakespeare că, în teatru, a judeca pe altul înseamnă a te judeca pe tine?) Ei bine, 
intr-o vreme în care soarta noastră este strins legată de înţelegerea și de acțiunea 
celor mai largi mase în problemele democraţiei şi ale păcii, teatrul trebuie să fie, 
mai mult ca oricind, o ocazie de a implica spectatorul în disputele prezentului, obli- 
gindu-l să judece pe alţii şi deci să se judece pe sine, cerindu-i să ia atitudine. 

Aşadar, rostul teatrului în societatea contemporană este de a fi un instrument 
de cunoaştere a lumii, avînd facultatea de a ne prezenta eroi ce trăiesc dramele 
noastre şi ne dau cheia înțelegerii și soluționării lor; obiectivul lui este de a ne in- 
1.oduce în miezul unor situatii. obligindu-ne să le judecăm şi, astfel, să ne judecăm. 

Trebuie să adăugăm că teatrul este chemat să fie o artă a acţiunii. Este de mult 
cunoscut faptul că orice operă care vorbește despre necesitatea și posibilitatea 
omului de a fi fericit reprezintă o chemare la acţiune. Într-un timp în care popoarele 
lumii chibzuiesc la sistemul lor de organizare socială, își manifestă deschis ostili- 
tatea faţă de formele de viaţă feudale sau burgheze, construiesc socialismul, teatrul 
are îndatorirea de a combate instituţii retrograde, asociind publicul într-o acţiune 
deschisă, de luptă împotriva tuturor obstacolelor care-l împiedică să realizeze aspi- 
rațiile lui de fericire. 

„Viciile, abuzurile se deghizează sub o mie de chipuri; a le smulge masca, a 
le arăta, iată nobila sarcină a omului care se devotează teatrului“ — scria odinioară 
Beaumarchais, dar cuvintele sale au astăzi nevoie de un corectiv important. Căci 
scena nu poate rămîne numai sediul unei polemici — fie ea cît de violentă — față 
de ceea ce e vetust şi nociv. Spiritul critic trebuie însoţit de o explicaţie a timpului 
nostru și mai ales de un ideal concret. O piesă de teatru care nu propune un ţel şi 
o cale spre acest ţel sfirșește prin a nemulțumi. Spectatorul contemporan știe că 
pamfletul cel mai virulent este inoperant, dacă nu este străbătut de credința capabilă 
să lumineze drumul spre viitor. 

Teatrul trebuie să fie lăcașul în care se afirmă un larg sentiment de fraterni- 
tate umană, de răspundere pentru destinele lumii. Noi, oamenii de teatru, știm că, 
seară de seară, între sală şi scenă se stabileşte un pact, o alianţă, care face ca sute 
de oameni — foarte diferiţi, fiecare închis în gindurile şi preocupările lui — să se 
simtă unul alături de celălalt într-un act de credință care îi înalță pină la culmile 
unui adevăr și-i poartă pînă în primele linii ale unei acţiuni de luptă. Noi, oamenii 
de teatru, ştim că, seară de seară, teatrul smulge din singurătatea frămîntărilor lor 
sute de oameni care se despart de ceea ce-i deosebește, pentru a simţi şi a gîndi la 
fel. Într-un moment în care sarcina fundamentală este a lupta împotriva unui război 
ce pune sub semnul întrebării viitorul umanităţii, a comunica prin intermediul tea- 
trului un simțămint unanim de solidaritate este infinit mai mult decit un deziderat 
vag și abstract, este mai mult decit un fapt de artă — este o necesitate tot atit de 
imperioasă ca şi a minca sau a iubi. 

În urmă cu doi ani, străbăteam drumul ce duce la Epidaur şi mă gindeam că 
trecuseră milenii, că fața lumii se schimbase de atunci de nenumărate ori, dar mii 
de oameni mergeau astăzi, ca și ieri, să fie cuprinși în cercul magic al unui spectacol 
de teatru. Am înțeles atunci că teatrul, ca și umanitatea, s-a angajat într-o călătorie 
lungă, că unul are nevoie de celălalt pentru a ajunge la țintă. 

Dar pentru ca teatrul să fie demn de această misiune el trebuie să fie astăzi, 
mai mult ca oricind, o prezenţă. 

A descifra sensurile istoriei curente, chemind spectatorii să înțeleagă izvorul 
și urmările evenimentelor, arătîndu-le partea lor de răspundere, solicitîndu-i să acţio- 
neze şi să tălmăcească în fapt aspiraţiile lor, insuflindu-le sentimentul de răspun- 
dere, solidarizindu-i în serviciul umanităţii — iată ce poate face, după părerea mea, 
un teatru contemporan pentru un public contemporan. 


Radu Beligan 


www.cimec.ro 


